DA Den Europæiske Unions Tidende L 45/18

AFGØRELSE TRUFFET AF EFTA-STATERNES STÅENDE UDVALG Nr. 5/2016/SC

af 22. september 2016

om revisionen af programmerne og projekterne under finansieringsmekanismen (2014-2021) [2017/315]

EFTA-STATERNES STÅENDE UDVALG HAR —

under henvisning til aftalen om Det Europæiske Økonomiske Samarbejdsområde, i det følgende benævnt »EØS-aftalen«,

under henvisning til aftalen mellem Den Europæiske Union, Island, Fyrstendømmet Liechtenstein og Kongeriget Norge om en EØS-finansieringsmekanisme for 2014-2021,

under henvisning til protokol 38c om EØS-finansieringsmekanismen (2014-2021), der er indsat i EØS-aftalen ved ovennævnte aftale mellem Den Europæiske Union, Island, Fyrstendømmet Liechtenstein og Kongeriget Norge om en EØS-finansieringsmekanisme for 2014-2021,

under henvisning til aftalen mellem Kongeriget Norge og Den Europæiske Union om en norsk finansieringsmekanisme for perioden 2014-2021,

under henvisning til afgørelse truffet af EFTA-staternes Stående Udvalg nr. 2/2016/SC af 2. juni 2016 om ændring af afgørelse nr. 4/2004/SC af 3. juni 2004 om nedsættelse af et udvalg for finansieringsmekanismen,

under henvisning til afgørelse truffet af EFTA-staternes Stående Udvalg nr. 3/2016/SC af 2. juni 2016 om udvidelse af opgaverne for Kontoret for EØS-finansieringsmekanismen og den norske finansieringsmekanisme,

under henvisning til afgørelse nr. 5/2002 truffet af Udvalget under EFTA-Tilsynsmyndigheden/-Domstolen den 23. oktober 2002 om mandatet for EFTA-Revisionsudvalget (for de tre EØS-EFTA-stater) —

BESTEMT FØLGENDE:

Artikel 1

Revisionsudvalget er øverste myndighed for revision af programmer og projekter under EØS-finansieringsmekanismen for 2014-2021 (i det følgende benævnt »EØS-finansieringsmekanismen«). Dette omfatter revision af programmer og projekter i modtagerstaterne, modtagerstaternes forvaltning af programmerne og projekterne og gennemførelsen af EØS-finansieringsmekanismen. Revisionsudvalget kan også revidere Kontoret for EØS-finansieringsmekanismen med hensyn til forvaltningen af EØS-finansieringsmekanismen.

Artikel 2

Revisionsudvalget består af statsborgere fra de EFTA-stater, der er parter i EØS-aftalen, og skal helst være medlemmer af EFTA-staternes overordnede revisionsinstitutioner. Deres uafhængighed skal være uomtvistelig. EFTA-tjenestemænd kan først udnævnes til revisor tre år efter, at deres ansættelse i en af EFTA-institutionerne er ophørt.

Artikel 3

De medlemmer af Revisionsudvalget, der foretager revision i overensstemmelse med artikel 1, skal være de samme som dem, der blev udpeget ved Udvalget under EFTA-Tilsynsmyndigheden/-Domstolens afgørelse nr. 9, 10 og 11 af 12. december 2013 om genudnævnelse af medlemmerne af EFTA-Revisionsudvalget (for de tre EØS-EFTA-stater), og være udpeget for samme mandatperiode. Efter udløbet af disses mandatperiode udpeges de medlemmer af Revisionsudvalget, der skal foretage revision i henhold til artikel 1, ved en afgørelse, der træffes af Udvalget under EFTA-Tilsynsmyndigheden/-Domstolen.

Artikel 4

Medlemmerne af Revisionsudvalget udfører deres hverv i fuldkommen uafhængighed.

Artikel 5

Ved revision af aktiviteter, der vedrører begge finansieringsmekanismer, arbejder medlemmerne af Revisionsudvalget tæt sammen med den eller de personer, der har fået overdraget opgaven med de tilsvarende revisioner under den norske finansieringsmekanisme for perioden 2014-2021.

Artikel 6

Omkostningerne ved en passende og rimelig revision, jf. artikel 1, afholdes over EØS-finansieringsmekanismens administrative budget. Det Stående Udvalg træffer på grundlag af et budgetforslag fra Revisionsudvalget og en henstilling fra Udvalget for Finansieringsmekanismen beslutning om det beløb, der bevilges til dette formål.

Artikel 7

Revisionsudvalget kan ansætte eksterne eksperter til at bistå sig. De eksterne eksperter skal opfylde de samme uafhængighedskrav og overholde den samme forpligtelse til at samarbejde, jf. artikel 5, som medlemmerne af Revisionsudvalget.

Artikel 8

Revisionsudvalget rapporterer til Udvalget for Finansieringsmekanismen og EFTA-staternes Stående Udvalg vedrørende den revision, der er nævnt i artikel 1. Det kan forelægge handlingsforslag.

Artikel 9

Revisionsudvalget foreslår sine egne rammebetingelser for den revision, der er nævnt i artikel 1, og forelægger dem efter høring af Udvalget for Finansieringsmekanismen for EFTA-staternes Stående Udvalg til vedtagelse.

Artikel 10

Denne afgørelse træder i kraft omgående.

Artikel 11

Denne afgørelse offentliggøres i Den Europæiske Unions Tidendes EØS-afsnit og EØS-tillæg.